### NN 39/2020 (1.4.2020.), Plan dodjele za frekvencijski pojas 25,5 – 26,5 GHz

Hrvatska regulatorna agencija za mrežne djelatnosti

839

Na temelju članka 12. stavka 1. točke 9. i članka 82. Zakona o elektroničkim komunikacijama (»Narodne novine« br. 73/08, 90/11, 133/12, 80/13, 71/14 i 72/17) Vijeće Hrvatske regulatorne agencije za mrežne djelatnosti donosi

PLAN

DODJELE ZA FREKVENCIJSKI POJAS
 25,5 – 26,5 GHz

Opći uvjeti

Članak 1.

(1) Opći uvjeti Plana dodjele za frekvencijski pojas 25,5 – 26,5 GHz određuju se Tablicom 1.

Tablica 1.

|  |  |
| --- | --- |
| Frekvencijski pojas (GHz) | Primjena |
| 25,5 – 26,5 GHz | Pokretne i nepokretne komunikacijske mreže u skladu s ECC/DEC/(18)06 i (EU) 2019/784 |

(2) Frekvencijski pojas 25,5 – 26,5 GHz se koristi kao vremenski dupleks (TDD).

(3) U frekvencijskom pojasu 25,5 – 26,5 GHz širina dodijeljenog spektra je višekratnik bloka frekvencija širine 50 MHz. Radiofrekvencijski spektar se dodjeljuje od gornjeg ruba frekvencijskog pojasa, tj. 26,5 GHz, odnosno od ruba zadnjeg dodijeljenog frekvencijskog bloka, prema nižim frekvencijama.

(4) Gornji rub dodijeljenog bloka mora biti poravnat s višekratnikom bloka frekvencije širine 200 MHz od gornjeg ruba pojasa 26,5 GHz. U slučaju bloka manjeg od 200 MHz ili kada je potrebno da dodijeljeni blok bude pomaknut zbog već postojeće uporabe, pomak mora biti višekratnik 10 MHz.

Tehnički uvjeti za bazne i krajnje postaje

Članak 2.

(1) S ciljem neometanog rada različitih pokretnih i nepokretnih komunikacijskih mreža u frekvencijskom pojasu 24,25 -27,5 GHz definira se maska ruba kanala (BEM), koja je za bazne postaje određena emisijom u prijelaznim frekvencijama kako je propisano u Tablici 2. i emisijom izvan bloka kako je propisano u Tablici 3. te za krajnje postaje emisijom izvan bloka kako je propisano u Tablici 4. ovog Plana dodjele.

(2) Ograničenje snage unutar dodijeljenog bloka nije propisano.

(3) U slučaju sinkroniziranih mreža, maska ruba kanala (BEM) za bazne postaje u prijelaznim frekvencijama osigurava neometani rad između mreža operatora koji rade u susjedno dodijeljenim frekvencijskim blokovima i definirana je u Tablici 2.

Tablica 2. BEM za bazne postaje, u prijelaznim frekvencijama između sinkroniziranih mreža

|  |  |
| --- | --- |
| Frekvencijski pojas | Maksimalna ukupno izračena snaga (TRP) |
| do 50 MHz ispod ili iznad ruba dodijeljenog bloka | 12 dBm/50 MHz |

(4) U slučaju sinkroniziranih mreža, maska ruba kanala (BEM) za bazne postaje izvan dodijeljenog bloka i izvan susjedno dodijeljenih blokova, definirana je u Tablici 3.

Tablica 3. BEM za bazne postaje, izvan dodijeljenog bloka i izvan susjedno dodijeljenih blokova

|  |  |
| --- | --- |
| Frekvencijski pojas | Maksimalna ukupno izračena snaga (TRP) |
| 24,25 – 27,5 GHz (izvan dodijeljenog bloka i izvan susjedno dodijeljenih blokova) | 4 dBm/50 MHz |

(5) U slučaju sinkroniziranih mreža, zbog zaštite službe satelitskog istraživanja Zemlje, maska ruba kanala (BEM) za bazne postaje izvan frekvencijskog pojasa 24,25 – 27,5 GHz definirana je u Tablici 4.

Tablica 4. BEM za bazne postaje, izvan frekvencijskog pojasa 24,25 – 27,5 GHz

|  |  |
| --- | --- |
| Frekvencijski pojas | Maksimalna ukupno izračena snaga (TRP) |
| 23,6 – 24,0 GHz | -42 dBW/200 MHz |

(7) U slučaju sinkroniziranih mreža, zbog zaštite službe satelitskog istraživanja Zemlje, maska ruba kanala (BEM) za krajnje postaje izvan frekvencijskog pojasa 24,25-27,5 GHz definirana je u Tablici 5.

Tablica 5. BEM za krajnje postaje, izvan frekvencijskog pojasa 24,25 – 27,5 GHz

|  |  |
| --- | --- |
| Frekvencijski pojas | Maksimalna ukupno izračena snaga (TRP) |
| 23,6 – 24,0 GHz | -38 dBW/200 MHz |

(8) Operatori kojima su dodijeljeni susjedni blokovi mogu, uz prethodno odobrenje Hrvatske regulatorne agencije za mrežne djelatnosti (dalje: HAKOM), dogovoriti korištenje drugačije maske ruba kanala (BEM) od one definirane stavcima 3. i 4. ovog članka. Sukladno međunarodnim sporazumima, operatori mogu i s operatorima u susjednim državama dogovoriti korištenje drugačije maske ruba kanala, uz prethodno odobrenje HAKOM-a. Drugačije dogovorena maska ruba kanala može se odnositi samo na međusobni utjecaj mreža različitih operatora i ne smije utjecati na rad drugih radiokomunikacijskih službi van frekvencijskog pojasa 24,25 – 27,5 GHz.

(9) Uporaba frekvencijskog pojasa 24,25 – 27,5 GHz za komunikaciju s bespilotnim letjelicama moguća je samo za silaznu vezu. Uzlazna veza od bazne postaje prema bespilotnoj letjelici u tom frekvencijskom pojasu nije dozvoljena.

(10) Glavni odašiljački snop svake aktivne antene (AAS) bazne postaje mora biti usmjeren ispod horizonta. Dodatno, mehanički nagib antene mora biti ispod horizonta, osim u slučaju bazne postaje u prijamu.

Stupanje na snagu

Članak 3.

Ovaj Plan dodjele stupa na snagu osmi dan od dana objave u »Narodnim novinama«.

Klasa: 011-02/20-02/02

Urbroj: 376-06-1-20-1

Zagreb, 26. ožujka 2020.

Predsjednik Vijeća
 Tonko Obuljen, v. r.